Jørn Dohrmann (DF), 2006-05-10:
Vi vil i hvert fald fra Dansk Folkepartis side sige, at de her røde skatter, som vi taler om i dag, og som nu har fået et andet navn, nemlig grønne afgifter, vil vi gerne ind og se på hvordan vi kan lave om, for at man også ligesom har afgifter på den bedste måde.
Så jeg er enig med forslagsstillerne, når de skriver her, at de gerne vil gøre det mere gennemskueligt, for det er det jo ikke i dag.
Det har man aldrig lagt op til, dengang Socialdemokratiet med støtte fra resten af venstrefløjen lagde op til, at nu skulle man plukke folk, som man gjorde ved bare at kalde det, som jeg i realiteten ser som røde skatter, for grønne afgifter.
Vi vil gerne ligesom være med til at kigge på, hvordan man kan gøre det, og det mener vi egentlig at der er lagt op til i det, som regeringen allerede har fremlagt i dag om, at man tager det ind løbende.
Det er jo ikke ensbetydende med, at man skal nedsætte en stor kommission, der skal have, hvad skal man sige, egne lokaler og alle de her ting.
Næh, det kan man sagtens løse løbende, som jeg ser det.
Når SF’s miljøordfører er ude at sige, at nu kunne det være, at man skulle lave vandafgiften mindre enten i Jylland eller på Sjælland, alt efter hvordan og hvorledes man nu vil skrue systemet sammen, så bliver det da et meget, meget bureaukratisk system, man vil lægge op til, så dan som jeg forstår det.
Og jeg må bare sige, at så hænger det jo ikke sammen.
Vi vil også gerne ind at sige, at allerede i dag foregår der jo mange ting omkring det med miljøafgifter.
Det er klart, at vi har gjort det, for vi mener, der er nogle steder, hvor vi kan regulere nogle ting med en afgift, men vi går ikke ud og siger til folk, at det her er en grøn afgift, og at alle pengene skal tilbage til miljøet på det område, selv om jeg egentlig synes, at det ville være meget naturligt, for når man kalder det en grøn afgift, er det, fordi man gerne vil gøre noget for miljøet.
Men her gør vi det for at regulere adfærden hos folk bl.a. med vandmiljøplan III og pesticidaftalen, hvor vi netop ønskede at begrænse forbruget af pesticider og så gik ind og pålagde en afgift.
Jeg synes, det er nogle helt forkerte signaler, den tidligere regering har prøvet at sende om, at det skulle dreje sig om grønne afgifter, altså at de penge, man nu kradsede ind, alle sammen gik til det grønne, til natur og miljø.
Det var jo ikke det, der var fakta.
Når man ser på de tiltag, vi allerede har sat i gang rundtomkring med bl.a. partikelfiltre, hvor vi var med til at give området løft, jamen så kan man jo sige, at når vi får en afgiftsfritagelse her, så monterer folk forhåbentlig partikelfiltre eller vælger nogle biler, hvor der er monteret partikelfiltre.
Det koster et provenu, men det er jo vigtigt for os, at vi her sætter miljøhensyn højest.
Det samme gælder, når man ser på det med varmeoverskuddet, som jeg også synes er en meget god ting.
Man kunne nævne en række ting, hvor Dansk Folkeparti selvfølgelig har bakket regeringen op, og hvor vi fortsat vil komme med ideer til, hvordan vi kan fremme miljøteknologi.
Vi kan bare tage biobrændstofområdet.
Dansk Folkeparti vil gerne have, at vi fokuserer på, at anden generation af biobrændstoffer kan blive indført.
Vi vil gerne ind og se på, om vi kunne omlægge nogle af bilregistreringsafgifterne, sådan at man tager hensyn til borgerne.
Det var jo netop sådan nogle som pensionister, der kom til at betale, de med de små indkomster var dem, der betalte procentvis meget for de her grønne afgifter, og det er simpelt hen urimeligt, sådan som jeg ser det.
Det er godt, at regeringen gerne vil lytte, og at man gerne vil diskutere de her ting, men at nedsætte en kommission eller bruge uafhængige eksperter mener vi absolut ikke at der er behov for på nuværende tidspunkt.